
Maa ostueesõigusega erastamise loa taotlemine
(Päevalille tn 56a) 
1. Asjaolud ja menetluskäik
AÜ GVOZDIKA (registrikood 80015659, aadress: Tallinna mnt 38-91, Narva linn, 21006) esitas 30.12.1997. a. aiandusühistu ühiskasutuses maa ostueesõigusega erastamise avalduse. AÜ GVOZDIKA planeerib maaüksusel Päevalille tn 56a vee ühiseks tarbimiseks puurkaevu ehitamist.
2. Õiguslikud alused

2.1. Kohaliku omavalitsuse korralduse seaduse § 30 lõige 1 punkti 4 kohaselt linnavalitsus lahendab küsimusi, mis on käesoleva seaduse § 22 lõike 2 alusel delegeeritud valitsusele;
2.2.Maareformi seaduse § 21 lõige 5 kohaselt Vabariigi Valitsus kehtestab riigipiiri, piiriveekogu või mererannikuga piirnevate kohalike omavalitsusüksuste või maa-alade, samuti muude riigi julgeolekule tähtsate maa-alade loetelu, kus maa erastamiseks välismaalase või Eesti eraõigusliku juriidilise isiku poolt on vajalik maavanema luba;

2.3. Maareformi seaduse § 21 lõige 6 kohaselt maavanem kuulab enne loa andmist ära maa asukohajärgse kohaliku omavalitsuse seisukoha. Luba antakse, kui maa erastamine ei ole vastuolus riigi ja kohaliku omavalitsusüksuse avalike huvide või julgeolekuga. Kui kohalik omavalitsus on loa andmise vastu, kuid maavanem soovib seda anda, peab maavanem esitama taotluse otsustamiseks Vabariigi Valitsusele. Loa andmine või sellest keeldumine otsustatakse ühe kuu jooksul, arvates selle taotlemisest või taotluse edastamisest Vabariigi Valitsusele;
2.4.Ida-Viru maavanema ja Narva Linnavolikogu esimehe vahel 30.jaanuaril 1998.a sõlmitud kokkulepe, millega volitati Narva Linnavalitsust riigi nimel korraldama maa ostueesõigusega erastamist Narva linnas;
2.5.Vabariigi Valitsuse 06.11.1996.a. määrusega nr 267 kinnitatud “Maa ostueesõigusega erastamise kord“;

3. Otsus

Nõustuda AÜ GVOZDIKA avalduse alusel maa ostueesõigusega erastamisega ja taotleda Ida-Viru maavanema luba maa ostueesõigusega erastamiseks AÜ-le GVOZDIKA (registrikood 80015659, aadress: Tallinna mnt 38-91, Narva linn, 21006) Narva linna haldusterritooriumil asuvale maatükile, pindalaga ca 1 081 m2 sihtotstarbega tootmismaana  (003;  T) 100%, aadressil Päevalille tn 56a. 
4. Rakendussätted
4.1. Korraldus jõustub seadusega sätestatud korras.
4.2. Korraldust on võimalik vaidlustada Tartu Halduskohtu Jõhvi Kohtumajas 30 päeva jooksul alates korralduse teatavakstegemisest.

